Neshvaćen, tjeskobni čovjek - kukac

Uoči prvoga svjetskog rata javljaju se različiti umjetnički pravci ujedinjeni pod zajedničkim nazivom – avangarda. U prozi avangarde književnici u središte zbivanja postavljaju čovjekovu svijest. Po mnogima - najveći književnik avangarde bio je Franz Kafka, ujedno i najzagonetniji književnik 20. stoljeća.

Središnji motivi njegovih djela bili su osjećaj otuđenosti i paradoks. Kafkin je svijet fantastičan, ali je isprepleten realnim motivima pa njegova djela djeluju zastrašujuće. Pravi je primjer lika koji je ušao u taj fantastični svijet i nikada se više iz njega nije vratio Gregor Samsa. Naizgled običan trgovački putnik, nije imao pojma kakva ga je okrutna sudbina čekala. Njegova preobrazba otvorila mu je oči i pokazala mu prava lica članova njegove obitelji. Poznati Kafkin motiv otuđenja očituje se upravo kod spleta događaja između Gregora i njegove obitelji, koja ga postupno odbacuje i odustaje od njega. U njegovu se liku još pojavljuju i nemoć i suvišnost malog čovjeka u društvu. U cijelu ovu priču Kafka je ubacio i dvostruku ličnost – kukca s ljudskom sviješću. Po mom mišljenju pretjerani simboli i ekspresionistički motivi poput tjeskobe, zaista daju pravi ugođaj pripovijetci i upravo zbog toga je zanimljiva. Kafkino djelo vrlo je poučno. Ako bolje promislimo, ono nam pokušava reći da bismo trebali voljeti svoje bližnje bez obzira na sve. Svi mi imamo mane, ali isto tako svakome treba pridavati jednaku pažnju. Suosjećala sam s Gregorom i u meni se probudila tuga zbog stava njegove obitelji prema njemu. Samoća, patnja, plemenitost i strpljivost stoje nasuprot sebičnosti i nepoštovanju Gregorove obitelji.

U stvarnome svijetu sigurno postoji nekoliko Gregora Samsi koji samo ne izgledaju poput kukaca. To je tužno. Nitko ne zaslužuje biti tako tretiran i svi mogu bolje o toga. Suosjećanje i razumijevanje su ključni. Preobrazba naizgled nije pripovijetka koja ima veliku važnost, no duboko ona zapravo nosi jednu važnu i veliku poruku koja se može aplicirati na sve nas.

Paula Leščan, 4.b